સાઉદી અરબમાં એક અબજોપતિ પ્રિન્સની ધરપકડ આખા વિશ્વમાં ચર્ચાનો વિષય બની છે. વાસ્તવમાં, ભ્રષ્ટાચાર વિરોધી તપાસ પછી કુલ 11 રાજકુમારોની ધરપકડ કરવામાં આવી છે. જેમાં મિડલ ઈસ્ટના વૉરન બફેટ કહેવાતા પ્રિન્સ અલવલીદ બિન તલાલનું નામ પણ શામેલ છે. પ્રિન્સ તલાલએ આખી દુનિયામાં રોકાણ કરી રાખ્યું છે. તેમણે બિલ ગેટ્સથી લઇને રૂપર્ટ મર્ડોક અને માઇકલ બ્લુમબર્ગ જેવી કોર્પોરેટ વર્લ્ડની સૌથી મોટી હસતીઓ સાથે બિઝનેસ કર્યો છે. બ્લુમબર્ગ બિલિયોનર ઇન્ડેક્સના મતે 19 અબજ ડોલરની સંપત્તિની સાથે તે દુનિયાના 50મા સૌથી ધનિક વ્યક્તિ છે. અલવલીદ રિયાદ સ્થિત ઇન્વેસ્ટમેન્ટ કંપની (કિંગડમ હોલ્ડિંગ કંપની)ના સંસ્થાપક છે.